**Tratat de fericire în orb**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

între silabe prizonieră

expectorează muntele Sinai

tăblițele oarbe strivesc pietrele drumului

geneza așa cum ne știe

este compromisă

iremediabil abisul din mine evadează

colorează gânduri în semeni

timp stenic îngurgitează labirinturi

înserări legendare mă beau din arterele iubirii

tatuează cu tine cămările

fântâna

arde însetarea de cer

de pe tălpi cad vieți mucegăite

între mine și lume

ecuator

tipodimensiune

între răstigniri comune botez azurul din spaime

scot spini din pupile

palmele pline de țipete

vor să pipăie stigmatele din curcubeie

amnezica mare

nu mai recunoaște porunca plină de rănile lumii

culoar de lumină unde spre cine desparte

să treacă îngerii mei

citirile sulfurice

topesc tăblițele sacre

cobor muntele Sinai

cu Dumnezeu în cârcă